[Gregorius Episcopus, servus servorum Dei, dilectis filiis Abbati et Conventui Cluniacensi, salutem et Apostolicam benedictionem. Cum à nobis petitur quod justum est et honestum, tam vigor æquitatis quàm ordo exigit rationis; ut id per sollicitudinem officii nostri ad debitum perducatur effectum. Eapropter, dilecti in Domino filii, vestris justis postulationibus grato concurrentes assensu, vobis et fratribus vestris auctoritate præsentium indulgemus, ut infra Parochias vestras pro ea portione, pro qua veteres decimas ibi habetis atque percipitis, de novalibus redactis noviter ad culturam, quæ à tempore cujus non extat memoria non fuerunt exculta, decimas percipere valeatis. Nulli ergo omninò hominum liceat hanc paginam nostræ concessionis infringere, vel ei ausu temerario contraire. Si quis autem hoc attentare præsumpserit, indignationem omnipotentis Dei, et beatorum Petri et Pauli Apostolorum ejus se noverit incursurum. Datum Assisii II. Kalendas Junii, Pontificatus nostri anno secundo.]